Navdušujoč koncert v Železni Kapli
Tretji vigredni koncert pevske skupine Klika so poleg nje oblikovali še gostje: ženski tercet »Drei Weibalan« in mešani pevski zbor Lipa iz Šempas-a v Sloveniji.
Vigred se je slišno oglasila tudi v železnokapelških grapah. Že semenji dan zadnjo soboto je privabil v trg mnoge obiskovalce, prav živobarvno zacvetelo in zveneče zadonelo pa je v kraju zvečer, ko je na svoj  vigredni koncert vabila v farno dvorano pevska skupina Klika/SPD Zarja.

Kako željni so domačini lepega petja je dokazal številen obisk. Farna dvorana je bila zasedena do zadnjega kotička –in zbralo se je v njej neobičajno veliko mladine-, ko je odlično razpoložena  Klika pričela pester in lep koncertni večer.  Nasmejani mladi pevci so na mah osvojili občinstvo, kajti že s prvo pesmijo je zraslo navdušenje –pravo za pevce in poslušalce. Klika, ki prepeva sedaj že osmo leto, je trenutno sredi zahtevnih priprav za snemanje svoje prve zgoščenke. Zato so –kot pokušnjo- pod vodstvom Romana Kutschniga  postregli tudi z nekaterimi novimi pesmimi  in tudi solističnimi parti (Tanja, Benjamin, Anja, Judith, Roman).Ohranjajo pa svoj značilen stil in lastne priredbe zaradi katerih so tako priljubljeni. Občuteno so se s pesmijo spomnili tudi pevskega tovariša Hanes-a, ki jih je žal zapustil veliko prezgodaj.
Mnogo aplavza so požele tudi pevke terceta »Drei Weibalan«. Prvič zaradi odličnega petja v  širokem spektru od nemških narodnih pesmi pa do modernih angleških priredb, drugič vsled njihovega temperamentnega nastopa in tretjič, ker so kot članice godbe na pihala nadvse tesno povezane z Železno Kaplo.

Mešani pevski zbor Lipa Šempas iz bližine Nove Gorice oz. iz Vipavske doline je gostoval v Železni Kapli (in najbrž tudi na Koroškem) prvič. Vrnil je takorekoč (že pred letom načrtovani) pevski obisk Kliki oz. Zarji. 25 članski zbor pod vodstvom Mirana Rustja je v svojem sporedu občuteno zapel tudi vrsto koroških pesmi. V imenu Vipavcev, ki jim veliko pomeni pevsko druženje se je za gostoljubje v Železni Kapli  prirediteljem zahvalil njihov predsednik Srečko Meserič.
Gostje s spremljevalci so bivali v Kapli tudi za spoznavanje naših krajev. Tako so v petek obiskali  glavno mesto Celovec, v soboto pa še Gradec, kjer jim je rojak dr. Karničar organiziral kompetentno vodstvo. Gostovanje so zvočno zaključili v nedeljo z mašo pri Mariji v Trnju. 

Vigredni koncert sta jedrnato,  zelo primerno in prikupno ter dvojezično povezovala Dana Smrtnik in Erhard Ošina.
Poleg številnih obiskovalčcev so bili nad odličnim in kakovostnim sporedom  navdušeni tudi konzulka rep. Slovenije gospa Duška Jerman Male, podžupan Harald Kogelnik in nekateri novi občinski odborniki.

Že izkušena  društvena delovna skupina  pa je –kot pri mnogih takih prilikah- tudi tokrat poskrbela za pogostitev gostov in  nastopajočih.
SPD Zarja in Železna Kapla smejo biti ponosni na svoje mlade pevske ter organizacijske talente tega majhnega kraja.

